*Tämä artikkeli kertoo saaresta. Komeettaluotaimen Philae-laskeutujasta on eri artikkeli.*

**Filai** (m.kreik. Φιλαί, myös Φιλή, *Filē*; lat. *Philae*) eli **Pa-ju-rek** (egypt. 𓊪𓈀𓈇𓏤𓂋𓈎𓊖, *Pꜣ-jw-rq*; kopt. *Ⲡⲓⲗⲁⲕ, Ⲡⲓⲗⲁⲕϩ, Ⲡⲉⲓⲗⲁⲕ*) oli kaupunki muinaisessa Egyptissä samannimisellä Niilin saarella (arab. أنس الوجود‎, *Anas el-Wagud*). Se sijaitsi Ylä-Egyptissä eli Thebaiksessa ja kuului Ombiteen nomokseen.

Filain saarella sijaitsi merkittävä temppelialue. Se siirrettiin läheiselle Agilkian saarelle, kun Assuanin toinen pato oli rakenteilla. Ensimmäinen pato oli jo aiheuttanut osittain saaren tulvimisen. Temppelikompleksi on osa Unescon maailmanperintökohdetta *Abu Simbelin ja Filain nubialaiset monumentit*.

Maantiede
---------

Filain saari tai oikeammin kaksi saarta sijaitsivat juuri Niilin ensimmäisen katarraktin ylä- eli eteläpuolella etelään Elefantinesta. Varsinainen Filai oli saarista pienempi, ja sen pituus oli vielä 1800-luvulla noin 380 metriä ja suurin leveys noin 122 metriä. Suurempi saari sijaitsi Filain länsipuolella ja tunnettiin egyptiksi nimillä *Snem* tai *Senmut*, nykyisin arabiaksi nimellä *Bigeh* (*Beghe*). Nykyisin paikalla on padon rakentamisen vuoksi useita muitakin saaria, ja varsinainen Filai on paljolti veden alla.

Alkuperäisen Filain saaren jäänteet.
Kaavakuva muinaisesta Filaista.

Historia
--------

Filai oli yksi paikoista, jota pidettiin Osiriksen hautapaikkana. Paikkaa kunnioittivat sekä pohjoispuolen egyptiläiset että eteläpuolen nubialaiset. Filain ensimmäinen rakennus oli pieni Isikselle omistettu pyhäkkö, jonka faarao Nektanebo I rakennutti noin vuonna 370 eaa. Pientä temppeliä laajennettiin suureksi Isiksen temppeliksi, jota rakennuttivat erityisesti Ptolemaios II (285–246 eaa.) ja Rooman vallan aikana keisari Diocletianus (284–305).

Filai oli viimeisiä alueita, joissa harjoitettiin vielä kristinuskon saapumisenkin jälkeen muinaisen Egyptin uskontoa. Filaissa muinaisusko säilyi vielä kaksi vuosisataa, sen jälkeen kun Rooman valtakunta oli kääntynyt kristinuskoon, ja Filai toimi pyhiinvaelluspaikkana monille kreikkalaisille ja roomalaisille, jotka saapuivat saarelle rukoilemaan parantumista Isikseltä. Vasta Justinianus I määräsi vuonna 535 temppelit suljettaviksi. Joitakin rakennuksia muutettiin kristillisiksi temppeleiksi, ja saarella asui koptilainen yhteisö ennen islamin saapumista alueelle.

Filaista tuli kuuluisa matkailukohde jo 1700- ja 1800-luvuilla, kun varakkaat eurooppalaiset vierailivat saarella. Kun Assuanin ensimmäinen pato rakennettiin 1900-luvulla, turistit hylkäsivät saaren, sillä se oli osan vuotta veden alla. Kun Abu Simbelin temppelit siirrettiin vuonna 1960 onnistuneesti tulvaveden takia eri paikkaan, Unesco alkoi suunnitella myös Filain siirtämistä. Saaren ympärille rakennettiin suuri arkkupato ja saari kuivatettiin vedestä. Sen jälkeen Filain rakennukset puhdistettiin ja ne mitattiin fotogrammetrian avulla. Rakennukset purettiin noin 40 000 osaan ja osat siirrettiin 500 metrin päässä sijaitsevalle korkeammalle Agilkian saarelle. Projekti kesti kokonaisuudessaan vuodesta 1972 vuoteen 1980. Rakennukset pystytettiin uudelleen Agilkialle samaan muodostelmaan, jossa ne olivat olleet myös Filaissa. Filaihin jätettiin vain kaksi koptilaista kirkkoa, koptilainen luostari, Augustuksen temppelin rauniot ja roomalainen kaupunginportti.

Filain temppelit liitettiin Unescon maailmanperintöluetteloon vuonna 1979 yhdessä Abu Simbelin temppeleiden kanssa.

Rakennukset
-----------

Isiksen temppelin ulompaa esipihaa, länsi- ja itäpylväikkö sekä taustalla ulompi pylon.
Trajanuksen paviljonki ja Hathorin temppeli.
Filain merkittävimpiä rakennuksia (nykyisin Agilkian saarella) ovat:

* Arensnufiksen temppeli
* Augustuksen temppeli
* Diocletianuksen kaari
* Hadrianuksen portti
* Harendoteen temppeli
* Hathorin temppeli
* Horuksen temppeli
* Imhotepin temppeli
* Isiksen temppeli
* Mammisi eli syntymätemppeli
* Nektanebo I:n temppeli
* Nilometri eli Niilin vedenkorkeuden mittari
* Ptolemaios II:n portti
* Trajanuksen paviljonki

Lähteet
-------

1. ↑  Schweitzer, Simon D.: Pꜣ-jw-rq *Ancient Egyptian Dictionary*. Viitattu 7.12.2020.
2. 1 2 3  Stillwell, Richard & MacDonald, William L. & McAllister, Marian Holland (toim.): "PHILAE Egyptian Nubia", *The Princeton Encyclopedia of Classical Sites*. Princeton, N. J.: Princeton University Press, 1976. Teoksen verkkoversio.
3. 1 2  Philae *Pleiades*. Viitattu 7.12.2020.
4. ↑  Philae (Egypt) 28 Bilaq - Φίλαι *ToposText*. Viitattu 7.12.2020.
5. ↑  Philai *Trismegistos*. Viitattu 7.12.2020.
6. 1 2  Nubian Monuments from Abu Simbel to Philae UNESCO World Heritage Centre. Viitattu 7.12.2020.
7. 1 2 3  Smith, William: "Philae", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
8. 1 2 3 4  Hayes, Holly: Philae, Philae Island *Sacred Destinations*. Viitattu 17.8.2010. (englanniksi)
9. ↑  Rescue of Philae *Sacred Destinations*.  Arkistoitu 5.5.2010. Viitattu 17.8.2010. (englanniksi)

Aiheesta muualla
----------------

* Kuvia tai muita tiedostoja aiheesta **Filai** Wikimedia Commonsissa

* Nubian Monuments from Abu Simbel to Philae – Abu Simbelin ja Filain nubialaiset monumentit Unescon sivuilla. (englanniksi)